钦定古今图书集成/理学汇编/文学典/第142卷 > 《题孔氏所藏先世诰后》宋·濂
## 钦定古今图书集成/理学汇编/文学典/第142卷 > 《题孔氏所藏先世诰后》宋·濂

宋制，差则出敕，除则给诰，诰有奖励之言，而敕但书
所授职事而已。然诰则用绫，其所识印章，文臣则吏
部，武臣则兵部，王公命妇则司封，加勋则司勋。及元
丰官制行，四选悉用吏部，而兵部唯施之于藩官。若
差敕则书以白纸，而用中书门下印印之。今观金部
郎中孔毅父所受诰，犹可以考见当时故事也。然而
多历年所，兵燹屡更，而子孙得以保守不坠，其亦君
子之泽也哉！金部九世孙善夫，装潢成卷，求题于濂。
濂之所欲陈者，云林先生危公己备笔之矣。谩略著
其说，而附氏名于左方云。